ANC-veterane vra party om weer na verkiesingslyste te kykArgieffoto Die ANC se Oos-Kaapse veteraneliga het Woensdag die regerende party versoek om toe te sien dat alle kandidate op sy verkiesingslyste sonder blaam is om sodoende die party se pogings te versterk om die opkomende nasionale en provinsiale verkiesings te wen. Die ANC-veterane het hulself gister by ŉ plaaslike werkswinkel in Oos-Londen verbind tot ŉ veldtog waarin hulle hoop om miljoene geregistreerde kiesers in dié provinsie te werf om ’n oorwinning vir die ANC op 8 Mei te bewerkstellig. “Ons is nou in die vierde fase van die verkiesingsveldtog met die fokus op direkte kontak met geregistreerde kiesers,” het die liga gesê. Die veterane-liga het gesê hulle is verheug oor die ANC se besluit oor die afgelope tyd om standpunt in te neem en teen korrupsie en bedrog op te tree, maar dat dié besluit ten spyte van die “oorwegend positiewe bui in die provinsie en land” ook probleme en uitdagings inhou wat die party nie kan ignoreer nie. Die veterane het gesê die “gehalte van kandidate op die ANC-lys op provinsiale en nasionale vlak” is tydens gister se werkswinkel bespreek waarna hulle hul kommer uitgespreek het. Die liga het ’n beroep op die ANC gedoen om te verseker dat diegene wat by bedrog en korrupsie betrokke is eerder opsy staan sodat hulle nie die ANC se naam en uiteindelik die party se oorwinning in die komende verkiesing moontlik beïnvloed nie. “Ons ondersteun dus die nasionale uitvoerende komitee (NUK) se besluit om alle lyste na die integriteitskommissie te verwys,” het die provinsiale veterane-liga gesê.